钦定古今图书集成/明伦汇编/宫闱典/第113卷 > 萧岿
## 钦定古今图书集成/明伦汇编/宫闱典/第113卷 > 萧岿

按《隋书外戚传》，“岿字仁远，梁昭明太子统之孙也。父
察，初封岳阳王，镇襄阳。侯景之乱，其兄河东王誉与
其叔父湘东王绎不协，为绎所害。及绎嗣位，察称藩
于西魏，乞师请讨绎。周太祖以察为梁主，遣柱国于
谨等率骑五万袭绎，灭之。察遂都江陵，有荆郡。其西
平州延袤三百里之地，称皇帝于其国，车服节文，一”
同王者。仍置江陵总管，以兵戍之。察薨，岿嗣立，年号
天保。岿俊辩有才学，兼好内典。周武帝平齐之后，岿
来贺，帝享之甚欢，亲弹琵琶，令岿起舞。岿曰：“陛下亲
御五弦，臣敢不同百兽。”高祖受禅，恩礼弥厚，遣使赐
金五百两，银千两，布帛万疋，马五百匹。岿来朝，上甚
敬焉，诏岿位在王公之上。岿被服端丽，进退闲雅，天
子瞩目，百寮倾慕，赏赐以亿计。月馀归藩，帝亲饯于
浐水之上。后备礼纳其女为晋王妃，又欲以其子玚
尚兰陵公主，由是渐见亲待。献皇后言于上曰：“梁主
通家腹心所寄，何劳猜防也！”上然之。于是罢江陵总
管，岿专制其国。岁馀，岿又来朝，赐缣万匹，珍玩称是。
及还，上亲执手曰：“梁主久滞荆楚，未复旧都，故乡之
念，良轸怀抱。朕当振旅长江，相送旋反耳。”岿拜谢而
去。其年五月，寝疾，临终上表曰：“臣以庸暗，曲荷天慈，
宠冠外藩，恩逾连山。爰及子女，尚主婚王，每愿躬擐
甲胄，身先士卒，扫荡逋寇，上报明时。而摄生乖舛，遽
罹痾疾。属纩在辰，顾阴待谢。长违圣世，感恋呜咽。遗
嗣孤藐，特乞降慈，伏愿圣躬与山岳同固，皇基等天
日俱永，臣虽九泉，实无遗恨。”并献所服金装剑，上览
而嗟悼焉。岿在位二十三年，年四十四薨。